Svrček, Miloš, poslanec NR SR (2021-11-12):
Ďakujem pekne za slovo. Vážený pán predsedajúci, vážená pani ministerka, vážení kolegovia, vážené kolegyne, z dôvodu, že je podľa nás potrebné, aby sa presne určilo aj časové ohraničenie alebo časová hranica odkedy dokedy by mali platiť tieto ustanovenia, ktoré sú pretavené do tohto vládneho návrhu zákona, prichádzam spolu s ďalšími spolupredkladateľmi s pozmeňujúcim a doplňujúcim návrhom, ktorý presne stanovuje odkedy dokedy by mali byť platné tieto ustanovenia. Podľa môjho názoru je Národná rada Slovenskej republiky najvyšší zákonodarný orgán a vláda Slovenskej republiky, tak ju aj beriem, kvázi vysunutý orgán, ktorý, ktorý uplatňuje to, čo je prijaté v Národnej rade, a už v samotnom názve sa aj hovorí, že ide o vládny návrh zákona, ktorým sa menia a dopĺňajú zákony v súvislosti s treťou vlnou pandémie ochorenia COVID-19. Takže podľa môjho názoru by mali byť presne určené aj časové rámce a ohraničenie, dokedy by mali platiť tieto ustanovenia tohto vládneho návrhu. Taktiež sa v uvedenom pozmeňujúcim a doplňujúcom návrhu zákona zavádza aj možnosť definovania podmienok zabezpečenia bezplatného dodania testov, ktoré určí vláda Slovenskej republiky. Pretože podľa nášho názoru testovanie zamestnancov pre vstup na pracovisko sa nemôže nenechať len na bremená a na plecia zamestnávateľov a nie je možné, aby bola poškodzovaná ekonomika z hľadiska COVID-19 pri, práve z toho dôvodu aj do tohto pozmeňujúceho návrhu sme stanovili tú povinnosť podmienok zabezpečenia bezplatného dodania testov, aby to bolo aj určené zo strany vlády Slovenskej republiky. Kolegyne, kolegovia, z toho dôvodu predkladám pozmeňujúci a doplňujúci návrh k návrhu poslancov Národnej rady Slovenskej republiky Miloša Svrčeka, Petry Hajšelovej, Jany Bittó Cigánikovej a Mareka Krajčího k vládnemu návrhu zákona, ktorým sa menia a dopĺňajú niektoré zákony v súvislosti s treťou vlnou pandémie ochorenia COVID-19, tlač 790. Vládny návrh zákona, ktorým sa menia a dopĺňajú niektoré zákony v súvislosti s treťou vlnou pandémie ochorenia 
COVID-19, sa mení a dopĺňa takto, budem citovať teraz znenie tohto pozmeňujúceho a doplňujúceho návrhu, poprosím teda zastaviť časomieru. Bod 1. Doterajší text čl. II sa označuje ako bod 1 a dopĺňa sa bodom 2, ktorý znie, citujem: „2. za § 287l sa vkladá § 287m, ktorý znie, citujem: „§ 287m Ustanovenia § 83 ods. 2 a 3 sa od 1. mája 2022 nepoužijú.“.“ Koniec citácie. Bod 2. Doterajší text čl. III sa označuje ako bod 1 a dopĺňa sa bodom 2, ktorý znie, citujem: „2. Za § 265zd sa vkladá § 265ze, ktorý znie, citujem: „§ 265ze Ustanovenie § 259 druhej vety sa od 1. mája 2022 nepoužije.“.“ Bod 3. Čl. IV sa dopĺňa štvrtým bodom, ktorý znie: „4. Za § 250b sa vkladá § 250ba, ktorý znie: „§ 250ba Podmienky zabezpečenia bezplatného dodania testov podľa §250b ods. 6 určí vláda Slovenskej republiky.“.“ Bod 4. Čl. IV sa dopĺňa štvrtým bodom, ktorý znie: „4. Za § 252q sa vkladá § 252r, ktorý znie: „§ 252r Ustanovenia § 250b ods. 6 a 7 sa od 1. mája 2022 nepoužijú.“.“ Bod 5. Čl. VII, sa za bod 11 vkladá nový bod 12, ktorý znie: „12. Za § 63l sa vkladá § 63m, ktorý znie: „§ 63m Ustanovenie § 48 ods. 4 písm. a), b) sa od 1. mája 2022 nepoužije.“.“ Ďalšie body sa primerane prečíslujú. Bod 6. V čl. IX sa § 235h dopĺňa odsekom 4, ktorý znie: „(4) Ustanovenia ods. 1 až 3 sa od 1. mája 2022 nepoužijú.“.“ Bod 7. V čl. X sa § 15c dopĺňa odsekom 3, ktorý znie: „(3) Ustanovenia ods. 1 a 2 sa od 1. mája 2022 nepoužijú.“.“ Ďakujem pekne.